ওয়েব ডেস্ক: পাখির চোখ পঞ্চায়েত ভোট। সঙ্গে সংগঠনকে চাঙ্গা করার তাগিদ। এই দুই চ্যালেঞ্জকে সামনে রেখে আজ ফের পথে নামছে সিপিএম। কৃষকদের দাবি সহ একগুচ্ছ বিষয়কে সামনে রেখে আজ লালবাজার অভিযান। রানি রাসমনি অ্যাভিনিউ থেকে মিছিল করে লালবাজারের দিকে যাবেন বাম সংগঠনের নেতা-কর্মীরা। এর আগে সোমবারই রাজ্যের সব জেলা সদরে ধর্না-অবস্থান করে বামেরা। সেই কর্মসূচিকে ঘিরে কার্যত রণক্ষেত্রের চেহারা নেয় বাঁকুড়া, বারাসত আর কাঁথি। এরপর পুজো ও মহরম শেষ হয়ে গেলেই উত্তর ও দক্ষিণবঙ্গ জুড়ে শুরু হবে পদযাত্রা। তবে, সিপিএমের পতাকা নিয়ে না, ওই কর্মসূচি হবে গণসংগঠনগুলির যৌথ মঞ্চ বিপিএমও-র নেতৃত্বে। উত্তরবঙ্গ পরিক্রমা করে ১ নভেম্বর পদযাত্রা শেষ হবে শিলিগুড়িতে। দক্ষিণবঙ্গে পদযাত্রা শেষ হবে কলকাতায়। ৩ নভেম্বর কলকাতায় জমায়েত।